Apepi, včasih tudi Ipipi (egipčansko "ipp(i)", grško , Apofis), z vladarskimi imeni Neb-hepeš-Re, A-kenen-Re in A-user-Re, je bil vladar iz Petnajste egipčanske dinastije (Hiksi), ki je v Drugem vmesnem obdobju vladal v Spodnjem Egiptu. Po Torinskem seznamu kraljev je vladal 40 let v prvi polovici 16. stoletja pr. n. št. in preživel svojega južnega rivala Kamoza, njegovega naslednika Ahmoza I. pa ne. Čeprav je uradno vladal samo v severnem delu Egipta, je v prvem delu vladavine vladal skoraj celemu Egiptu in miroljubno trgoval s tebansko Sedemnajsto dinastijo na jugu. Na samem začetku je morda vladal tudi Gornjemu Egiptu, potem pa je Sedemnajsta dinastija počasi širila svojo oblast proti severu in samo petnajst let po Apepijevi smrti povsem pregnala Hikse iz Egipta.